Diari Oficial de la Generalitat Valenciana


Sumari del DOGV 9475, del 22-11-2022 (2022/10446)

ACORD de 18 de novembre de 2022, del Consell, d'inici d'actuacions per a pal·liar els danys produïts pel temporal de pluja de novembre de 2022 a la Comunitat Valenciana.
-------------------------------------------------------------------------------------------------------------------------------------------------------------------------

### Dades del document

Número de DOGV
:   9475

Data del DOGV
:   22-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10492


Data del document
:   18-11-2022

Organisme emissor
:   Conselleria de Justícia, Interior i Administració Pública

Tipus de document
:   Acord

Descriptors 

:   * Conselleria de Justícia, Interior i Administració Pública

ACORD de 18 de novembre de 2022, del Consell, d'inici d'actuacions per a pal·liar els danys produïts pel temporal de pluja de novembre de 2022 a la Comunitat Valenciana. [2022/10462]  
La Comunitat Valenciana s'ha vist afectada durant els dies 10, 11, 12 i 13 de novembre de 2022, per un episodi de fortes pluges que ha ocasionat importants danys en infraestructures i béns públics i privats, la reparació dels quals és necessari abordar de manera immediata, i ha provocat despeses derivades de la resposta immediata que, a conseqüència d'aquesta, posen en marxa les diferents administracions, entre les quals es troba la Generalitat a través de l'Agència Valenciana de Seguretat i Resposta a les Emergències.  
Davant aquesta situació, escau començar les accions per a aconseguir, al més prompte possible, la tornada a la normalitat de totes les zones de la Comunitat Valenciana que s'hi han vist afectades.  
S'inicia, per tant, un procés en el qual els municipis afectats, i els diferents departaments de la Generalitat i el seu sector públic instrumental, disposaran d'un termini de 30 dies, comptats des de l'endemà de la publicació del present acord, perquè presenten les estimacions de danys en les infraestructures i béns públics i privats que s'hagen vist afectats, així com, si fa el cas, de les despeses extraordinàries que, amb caràcter urgent, s'han hagut d'efectuar a conseqüència d'aquesta pluja.  
  
La Llei 13/2010, de 23 de novembre, de la Generalitat, de protecció civil i gestió d'emergències, estableix en el seu article 63 que: «s'entén per tornada a la normalitat el conjunt d'actuacions que, després d'una situació d'emergència declarada, estiguen orientades a procurar el desenvolupament de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
  
De conformitat amb els articles 3 i 4 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, aquesta coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones afectades per la pluja a la qual es refereix aquest acord.  
A l'efecte, la Llei 13/2010, de 23 de novembre, de la Generalitat, de protecció civil i gestió d'emergències, crea en el seu article 64 l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència; i en el seu article 66, la Comissió Interdepartamental per al Seguiment i la Coordinació de la Postemergència. Tots dos òrgans de coordinació estan desenvolupats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
  
Per tot això, i en virtut del que disposa l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública, el Consell, amb deliberació prèvia, en la reunió de 18 de novembre de 2022,  
  
  
ACORDA  
  
Primer  
L'inici de les actuacions per a pal·liar els danys produïts per les pluges a la Comunitat Valenciana durant els dies 10, 11, 12 i 13 de novembre de 2022.  
  
Segon  
La persona titular de la direcció de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones que es van veure afectades per la pluja a la qual es refereix aquest acord.  
  
Tercer  
Els municipis afectats per la pluja a què es refereix aquest acord són els municipis de les comarques del Baix Maestrat, la Plana Alta, la Plana Baixa i els Ports de la província de Castelló; de les comarques del Camp de Túria, l'Horta Sud i València de la província de València; així com aquells que justifiquen aquesta afecció mitjançant la presentació d'un informe de l'amplitud del fenomen meteorològic en el municipi per superació d'almenys un dels llindars de pluja següents: 40 mil·límetres en 1 hora, 72 mil·límetres en 12 hores i/o 115 mil·límetres total de l'episodi, o per trobar-se aigües avall de la seua zona d'afecció.  
  
  
Quart  
S'estableix un termini de 30 dies, comptats des de l'endemà de la publicació del present acord en el Diari Oficial de la Generalitat Valenciana, perquè les corporacions locals dels municipis afectats i els diferents departaments de la Generalitat i el seu sector públic instrumental, puguen presentar les seues estimacions de danys en les infraestructures i béns públics que s'hagen vist afectats, i dels possibles danys a béns immobles de persones físiques o jurídiques que no estigueren coberts pel sistema d'assegurances, així com, si fa el cas, de les despeses extraordinàries que, amb caràcter urgent, s'hagen hagut d'efectuar a conseqüència de la pluja fins al 13 de novembre de 2022, fi de l'emergència.  
  
Juntament amb la sol·licitud s'haurà d'incloure la documentació següent:  
a) Memòria valorada de l'estimació de danys, amb la relació detallada de les infraestructures afectades i la seua localització, preferentment cartogràfica.  
b) Declaració que tots els danys s'han produït a conseqüència de l'episodi de pluja descrit en aquest acord.  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat.  
En el formulari de sol·licitud s'incorporarà:  
a) Certificat de no estar incurs en alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, general de subvencions.  
b) D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant i d'estar al corrent amb el compliment de les seues obligacions tributàries i enfront de la Seguretat Social. En cas que el sol·licitant s'opose al fet que l'òrgan gestor obtinga directament aquesta informació, haurà d'indicar-lo expressament en el formulari, quedant obligat a aportar els documents acreditatius corresponents.  
  
  
Cinqué  
Les sol·licituds presentades per part de les corporacions locals, així com, les avaluacions de danys dels béns i elements de l'immobilitzat material titularitat de la Generalitat Valenciana i del seu sector públic Instrumental, seran avaluades per l'Oficina Única Postemergència, a la qual correspondrà efectuar una estimació econòmica, que s'elevarà a la Comissió Interdepartamental, per a la seua posterior aprovació pel Consell.  
L'execució de les mesures que corresponguen podrà dur-se a terme a través del procediment d'inversió directa o pel procediment de concessió directa.  
Les actuacions que es desenvolupen a través d'inversió directa podran executar-se mitjançant l'encàrrec a mitjans propis.  
Sisé  
S'autoritza l'Agència Valenciana de Seguretat i Resposta a les Emergències perquè duga a terme les actuacions necessàries, per a atendre les situacions d'emergència i potsemergencia ocasionades per aquesta pluja, mitjançant l'encàrrec a mitjans propis, així com per a iniciar el procediment administratiu per a la dotació de personal funcionarial per acumulació de tasques.  
  
Seté  
Aquest acord, que manca d'efectes econòmics concrets, produirà efectes des de l'endemà de la publicació en el Diari Oficial de la Generalitat Valenciana.  
  
València, 18 de novembre de 2022  
  
La consellera secretària,  
AITANA MAS MAS